U Hrvatskoj je u prosincu prošle godine promet u trgovini na malo realno porastao za 2,6% na godišnjoj razini, što je već peti mjesec zaredom kako potrošnja raste, i to brže nego mjesec dana prije.



Državni zavod za statistiku objavio je prvu procjenu prema kojoj je promet od trgovine na malo, što su ga ostvarili svi poslovni subjekti koji se bave tom djelatnošću bez obzira na svoju pretežnu djelatnost, u prosincu, prema kalendarski prilagođenim podacima, nominalno porastao 1,1%, a realno 2,6% u odnosu na isti mjesec prethodne godine.



To je znatno veći rast nego što se očekivalo. Četiri makroekonomista, koji su sudjelovali u anketi Hine, u prosjeku su očekivali rast potrošnje u prosincu za 1,2% u odnosu na isti mjesec prethodne godine. Njihove procjene rasta kretale su se u rasponu od 0,5 do 1,7%.



Rast od 2,6% veći je nego u studenome, kada je promet u trgovini na malo ojačao 2,2%, i najveći je u prošloj godini.



To je ujedno i peti mjesec zaredom kako potrošnja raste. Time je nastavljen trend pozitivnih kretanja, s obzirom na to da je u 2014. samo u svibnju i srpnju zabilježen realni pad prometa u trgovini na malo.